Komisijos reglamentas (EB) Nr. 761/2003
2003 m. balandžio 30 d.
šviežių vaisių ir daržovių atitikties prekybos standartams patikrinimo operacijų, kuriuos Indija atlieka prieš importuodama į Bendriją, patvirtinimas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Komisijos reglamentu (EB) Nr. 47/2003 [2], ypač į jo 10 straipsnį,
kadangi:
(1) 2001 m. birželio 12 d. Komisijos reglamento (EB) Nr. 1148/2001 dėl šviežių vaisių ir daržovių atitikties prekybos standartams patikrinimų [3] su pakeitimais, padarytais Reglamentu (EB) Nr. 408/2003 [4], 7 straipsnyje nustatytos tikrinimo operacijų, kurias atlieka tam tikros trečiosios šalys, patvirtinimo sąlygos, kai tos šalys to paprašo prieš importuodamos į Bendriją.
(2) 2001 m. gruodžio 31 m. Indijos valdžios institucijos nusiuntė Komisijai prašymą patvirtinti tikrinimo operacijas, kurias atlieka Indijos žemės ūkio ministerijos Žemės ūkio marketingo patarėjui (ŽŪMP) pavaldi Marketingo ir kontrolės valdyba (MKV). Tame prašyme nurodyta, kad MKV turi patikrinimams atlikti būtinus darbuotojus, įrangą ir patalpas, taiko metodus, kurie yra lygiaverčiai nurodytiems Reglamento (EB) Nr. 1148/2001 9 straipsnyje, ir kad iš Indijos į Bendriją eksportuojami švieži vaisiai bei daržovės atitinka Bendrijos prekybos standartus arba jiems lygiaverčius standartus.
(3) Valstybių narių Komisijai nusiųsta informacija rodo, kad 1997-2000 metais iš Indijos importuotų šviežių vaisių ir daržovių neatitikimo prekybos standartams lygis buvo palyginti nedidelis.
(4) Indijos kontrolės įstaigų atstovai reguliariai dalyvavo Jungtinių Tautų Europos ekonominės komisijos (UNECE) greitai gendančių produktų ir kokybės gerinimo darbo grupės darbe siekiant patvirtinti tarptautinius vaisių bei daržovių prekybos standartus.
(5) Todėl Indijos atliekamus atitikties patikrinimus reikėtų patvirtinti nuo tos dienos, kurią buvo įgyvendinta Reglamento (EB) Nr. 1148/2001 7 straipsnio 8 dalyje numatyta administracinė bendradarbiavimo procedūra.
(6) Šiame reglamente numatytos priemonės atitinka Šviežių vaisių ir daržovių verslo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1148/2001 7 straipsnyje nustatyta tvarka patvirtinami šviežių vaisių ir daržovių atitikties prekybos standartams patikrinimai, kuriuos Indija atlieka prieš importuodama šiuos produktus į Bendriją.
2 straipsnis
Išsami informacija apie Reglamento (EB) Nr. 1148/2001 7 straipsnio 2 dalies antroje pastraipoje nurodytą Indijos oficialią instituciją ir kontrolės įstaigą pateikta šio reglamento priede.
3 straipsnis
Reglamento (EB) Nr. 1148/2001 7 straipsnio 3 dalies antroje pastraipoje nurodyti sertifikatai, išduodami atlikus šio reglamento 1 straipsnyje nurodytus patikrinimus, turi būti surašyti šio reglamento II priede pateiktą pavyzdį atitinkančiuose blankuose.
4 straipsnis
Šis reglamentas įsigalioja 20 dieną po jo paskelbimo Europos Bendrijų oficialiajame leidinyje.
Jis taikomas nuo Reglamento (EB) Nr. 1148/2001 7 straipsnio 8 dalyje nurodyto pranešimo apie Bendrijos ir Indijos administracinio bendradarbiavimo sukūrimą paskelbimo Europos Bendrijų oficialiojo leidinio C serijoje dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. balandžio 30 d.